|  |  |
| --- | --- |
| Arbeids- og sosialdepartementet |  |
|  |  |
|  |  |
|  |  |
|  | Vår fil: B17-GC005 |
|  | Vårt Arkiv: 402 |
|  | Saksbehandler: Grete Crowo |

Oslo 9. juni 2017

# Høring – Forslag til endringer i reglene om vilkårene for å bli godkjent som arrangør av tiltakene arbeidsforberedende trening og varig tilrettelagt arbeid

FFO har gjennomgått høringsnotatet om forslag til endringer i reglene om vilkårene for å bli godkjent som arrangør av tiltakene arbeidsforberedende trening (AFT) og varig tilrettelagt arbeid (VTA), og vi vil med dette avgi våre synspunkter.

**FFOs hovedsynspunkter:**

* FFO støtter forslaget om at ideell virksomheter kan godkjennes som tiltaksarrangør for tiltakene arbeidsforberedende trening (AFT) og varig tilrettelagt arbeid (VTA).
* FFO støtter ikke at overskudd som knyttes til tiltaksarbeidet for NAV skal gå til primærvirksomheten om dette ikke kommer attføringsarbeidet eller deltakerne til gode.
* FFO mener mangfold av tiltaksarrangører bør innebære flere muligheter for deltakere som ønsker et skjermet og tilrettelagt arbeidsmiljø utenfor en «tradisjonell» skjermet bedrift.
* FFO ber departementet utrede om flere ideelle virksomheter kan godkjennes enn kun organisasjoner hvor primærvirksomheten er sosial aktivitet for vanskeligstilte personer.

# Positivt med ideelle virksomheter som tiltaksarrangører

FFO mener det er positivt at ideelle virksomheter som ikke har attføring eller varig til rettelagt arbeid som sin primære virksomhet, nå foreslås å kunne kvalifisere for godkjenning som tiltaksarrangør for tiltakene AFT og VTA.

Ideelle organisasjoner kan tilby målrettet arbeidstrening i et alternativt arbeidsmiljø. Deltakerne kan ha sin varige arbeidsplass eller arbeidsforberedende trening der deres særinteresser kan få «blomstre», noe som gir grobunn for mestring og motivasjon. Samtidig vil vi understreke at et større mangfold av ulike arbeids- og treningsarenaer ikke må stå i motsetning til krav om god kvalitet på tiltakene. Med bakgrunn i et spesifikt definerte attføringsoppdrag må alle tiltaksarrangører vurderes på like vilkår når NAV kjøper tiltaksplasser, og selvsagt med forutsetning av at virksomhetene er godkjente tiltaksarrangører jf. krav i forskrift.

Fra et brukerperspektiv er målet med mangfold i typer tiltaksarrangører at brukerne kan få tilbud om mest mulig tilpassede tiltak og arbeidsplasser. For deltakere på AFT må tiltaksarrangører måles i hvilken grad de klarer å styrke deltakernes mulighet til å få ordinært arbeid. NAV må stille krav til tiltaksarrangører om kompetanse på funksjonsnedsettelser der tiltaksdeltakerne har kronisk sykdom eller funksjonshemming.

**Overskuddet må kun gå til attføringsarbeidet og deltakerne**

Selv om FFO representerer ideelle organisasjoner, er vi imot at et eventuelt overskudd skal kunne overføres til primærvirksomheten, når dette ikke er attføringsarbeid.

Å etablere seg som tiltaksarrangør må ikke bli et virkemiddel for å bygge opp annen aktivitet og virksomhet. Ideelle virksomheter som ønsker å satse på VTA og AFT må bruke overskudd som kan knyttes til tiltaksarbeidet til å styrke videre attføringsarbeid i organisasjonen. FFO er svært opptatt av at flere personer som står utenfor arbeidslivet skal få en varig arbeidsplass. Det er derfor viktig at offentlige tiltaksmidler målrettes til arbeidsinkluderende innsatser. Om man skal nå målet om et mer inkluderende arbeidsliv er man ikke tjent med at attføringsarbeid blir en kilde til «skjult» tilskudd til andre formål i organisasjonene. Det er derimot viktig at det offentlige styrker frivilligheten, men tilskudd til frivillige organisasjoner som ikke går til attføring må sikres gjennom andre ordninger.

**Både tiltak i ordinær virksomhet, skjermede arbeidsmiljø og skjermet sektor**

Flere tiltaksdeltakere generelt bør få tilbud om VTA-plass i ordinær virksomhet. Rettighetsutvalget tar opp VTA og utviklingshemmede. De påpekte at flere utviklingshemmede som i dag jobber i skjermet sektor kan arbeide i ordinært arbeidsliv med en varig tilrettelegging. De understreket også at langt flere utviklingshemmede må få tilbud om varig tilrettelagt arbeid (VTA) i en skjermet virksomhet.

*«Arbeidsforberedende trening er et tiltak for personer som har behov for å jobbe i et skjermet og tilrettelagt arbeidsmiljø i en oppstartsfase før det er aktuelt å gå over i arbeidstrening hos bedrifter i ordinært arbeidsliv».[[1]](#footnote-1)* Økning av mangfoldet av tiltaksarrangører hvor også ideelle organisasjoner inngår, bør innebære at et «skjermet og tilrettelagt» arbeidsmiljø kan være ulike treningsarenaer – også utenfor en «tradisjonell» skjermet bedrift. Brukerens behov og muligheter må stå i sentrum for de krav NAV setter til arbeidsforberedende trening. Innenfor rammen av organisasjoner som driver med sosiale aktiviteter for vanskeligstilte ser vi for oss ulike alternative treningsarenaer, samtidig som vi tror dette kan sette en begrensning for hvor stor variasjon av skjermede arbeidsplasser i ideelle virksomheter som tilbys deltakerne, jf. avsnitt nedenfor.

**Kun godkjenning av organisasjoner med sosial aktivitet for vanskeligstilte personer?**

FFO stiller spørsmålstegn ved at man snevrer inn muligheten for å bli godkjent som tiltaksarrangør for VTA og AFT, til organisasjoner som har sin primære virksomhet med å drive sosiale aktiviteter for vanskeligstilte personer. Vi forslår ikke en endring av forslag til ny forskriftsbestemmelse nå, men vi ber departementet utrede om flere typer av ideelle organisasjoner bør kunne godkjennes til denne type attføringsoppdrag.

Av hensyn til at brukergruppene er sammensatt, er det ikke gitt at den type organisasjoner som forskriften nå vil omfatte – nødvendigvis vil gi det beste mangfoldet av arbeidsplasser for tiltaksdeltakerne. For eksempel kan det tenkes at arbeidstrening eller en varig tilrettelagt arbeidsplass i en ideell sportsklubb, friluftslivsorganisasjon eller kulturorganisasjon kan gi kvalifiserende og meningsfulle oppgaver for enkelte i målgruppen for de to tiltakene. Om departementet kun gir organisasjonene mulighet til å bruke overskuddet til attføringsarbeid og deltakerne, vil det også være «tryggere» å inkludere flere typer ideelle organisasjoner som godkjente tiltaksarrangører.

Med vennlig hilsen

**FUNKSJONSHEMMEDES FELLESORGANISASJON**

** **

John Berg-Jensen Lilly-Ann Elvestad

Leder Generalsekretær

1. Om AFT, Regjeringen.no: «Hvilke arbeidsmarkedstiltak finnes?» [↑](#footnote-ref-1)